അങ്കണവാടിയുടെ ഉദ്ഘാടനം തടഞ്ഞവര്ക്കെതിരേ പരാതി അന്തിക്കാട് : അങ്കണവാടിയുടെ ഉദ്ഘാടനം തടഞ്ഞവര്ക്കെതിരെ അന്തിക്കാട് ഗ്രാമപഞ്ചായത്ത് അധികൃതര് പോലീസില് പരാതി നല്കി. കഴിഞ്ഞ ഞായറാഴ്ചയാണ് അന്തിക്കാട് ആറാം വാര്ഡിലെ ഉഷസ് അങ്കണവാടിയുടെ ഉദ്ഘാടനം ചിലര് തടഞ്ഞത്. അങ്കണവാടിക്കായി സ്ഥലം കൊടുത്തവരുടേയും അതിനായി പ്രവര്ത്തിച്ചവരുടേയും പേരുകള് ശിലാഫലകത്തിലും നോട്ടീസിലും പ്രാധാന്യത്തോടെ വെച്ചില്ലെന്ന ആക്ഷേപത്തെ തുടര്ന്നാണ് ഇവര് ഉദ്ഘാടനം തടസ്പ്പെടുത്തിയത്. ഇതിനെതിരെയാണ് അധികൃതര് അന്തിക്കാട് പോലീസില് പരാതി നല്കിയത്. 2018ലെ പ്രളയത്തില് തകര്ന്ന അങ്കണവാടി കെട്ടിടം 201819ലെ എംപി ഫണ്ട് ഉപയോഗിച്ചാണ് പുനര്നിര്മിച്ചത്. ഉദ്ഘാടനത്തിനായി സി.സി. മുകുന്ദന് എം.എല്.എയും മറ്റു ജനപ്രതിനിധികളും എത്തിയപ്പോള് ഇവരെ പരസ്യമായി അപമാനിച്ചെന്നും, ചടങ്ങ് തടസ്പ്പെടുത്തിയെന്നുമാണ് പരാതിയില് പറയുന്നത്. അങ്കണവാടിയുടെ ഗേറ്റ് ചവിട്ടിത്തുറന്ന് ഉദ്ഘാടനത്തിനൊരുക്കിയ അലങ്കാരങ്ങള് നശിപ്പിച്ചെന്നും ആക്ഷേപമുണ്ട്. പഞ്ചായത്തിന്റെ അധീനതയിലുള്ള അങ്കണവാടിയുടെ ഉദ്ഘാടനം തടസ്പ്പെടുത്തിയവര്ക്കെതിരെ കര്ശന നടപടിവേണമെന്ന് പഞ്ചായത്ത് പ്രസിഡന്റ് ജ്യോതി രാമന് ആവശ്യപ്പെട്ടു. പരാതിയെക്കുറിച്ച് അന്വേഷിച്ചുവരികയാണെന്ന് അന്തിക്കാട് എസ്എച്ച്ഒ അനീഷ് കരീം പറഞ്ഞു.